Nariadenie Rady (EHS) č. 1108/93
zo 4. mája 1993,
ktorým sa stanovujú určité ustanovenia na uplatňovanie dvojstranných dohôd o poľnohospodárstve medzi spoločenstvom na strane jednej a Rakúskom, Fínskom, Islandom, Nórskom a Švédskom na strane druhej
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 113,
so zreteľom na návrh Komisie,
keďže spoločenstvo 2. mája 1992 podpísalo v Oporte dvojstranné dohody o určitých poľnohospodárskych dojednaniach vo forme výmenných listov s Rakúskom, Fínskom, Islandom, Nórskom, Švédskom a Švajčiarskom;
keďže tieto dohody boli podpísané v tom istom čase ako Dohoda o Európskom hospodárskom priestore medzi Európskym hospodárskym spoločenstvom, Európskym spoločenstvom uhlia a ocele a ich členskými štátmi na strane jednej a členskými štátmi Európskeho združenia voľného obchodu na strane druhej, ďalej len "dohoda o EHP"; keďže cieľom všetkých strán bolo zaistiť, aby dohoda o EHP a dvojstranné dohody o poľnohospodárstve vstúpili v platnosť súčasne;
keďže v dôsledku rozhodnutia Švajčiarskej konfederácie neratifikovať dohodu o EHP boli 17. marca 1993 podpísané dohody vo forme výmenných listov medzi spoločenstvom na strane jednej a Rakúskom, Fínskom, Islandom, Nórskom a Švédskom na strane druhej, s cieľom uplatňovať dvojstranné dohody o poľnohospodárstve podpísané 2. mája 1992 s týmito krajinami od 15. apríla 1993 po dobu vstupu dohody o EHP do platnosti; keďže dohody zo 17. marca 1993 tiež stanovujú, žepokiaľ zmluvné strany nerozhodnú inak, platnosť týchto dočasných dohôd skončí 1. januára 1994 v prípade, že do tohoto dňa nevstúpi v platnosť dohoda o EHP;
keďže Rada rozhodnutím z 15. marca 1993 [1] schválila uvedené dohody;
keďže sa musia stanoviť uplatňovacie ustanovenia na vykonávanie rôznych ustanovení týchto dohôd,
PRIJALA TOTO NARIADENIE:
Článok 1
Pokiaľ ide o poľnohospodárske výrobky uvedené v prílohe II zmluvy, na ktoré sa vzťahujú pravidla spoločnej organizácie trhu, uplatňovacie ustanovenia k dvojstranným dohodám o poľnohospodárstve, podpísané 2. mája 1992 v Oporte medzi Európskym hospodárskym spoločenstvom na strane jednej a Rakúskom, Fínskom, Islandom, Nórskom a Švédskom na strane druhej, sa príjmu v súlade s postupom stanovenom v článku 30 nariadenia Rady (EHS) č. 804/68 z 27. júna 1968 o spoločnej organizácií trhu s mliekom a mliečnymi výrobkami [2] v zhode s článkami iných nariadení o spoločnej organizácií trhov. V prípade, že uplatňovanie dohôd si vyžaduje úzku spoluprácu so signatárskymi štátmi, Komisia môže prijať každé nevyhnutné opatrenie na zaistenie takejto spolupráce.
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Toto nariadenie sa bude uplatňovať od 15. apríla 1993.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 4. mája 1993